贈吳氏甥二首  其一
作者：袁燮
朝代：宋

paragraphs: 男兒何所急，爲學要立志。
此志苟堅彊，天下無難事。
超然貴於物，萬善無不備。
厥初本高明，有過則昏蔽。
但能改其過，輝光照無際。
厥初本篤實，有過則虛僞。
但能改其過，金玉等精粹。
改過貴乎勇，不勇真自棄。
有過如坑穽，改過如平地。
平地可安行，坑穽宜急避。
事親貴乎孝，事長貴乎弟。
是爲立身本，奉承無失墜。
門戶久衰頹，盍作興起計。
是心通神明，勿使形骸累。
持之久而純，百福如川至。